Broj: 711-I-509-M-161-21/22-07-17

Zagreb, 4. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Damira Marenića, zamjenika gradonačelnika Grada Virovitice do 19. svibnja 2021., za davanjem mišljenja Povjerenstva,** na 157. sjednici održanoj dana 4. veljače 2022.g. daje sljedeće

**MIŠLJENJE**

1. **Na temelju članka 23. stavka 6. ZSSI/21-a, daje se suglasnost obvezniku Damiru Mareniću, zamjeniku gradonačelnika Grada Virovitice do 20. svibnja 2021., za prihvaćanje imenovanja na funkciju direktora trgovačkog društva Virkom d.o.o. unutar razdoblja od 18 mjeseci od dana prestanka obnašanja navedene dužnosti, jer iz okolnosti konkretnog slučaja proizlazi da ne postoji sukob interesa.**
2. **Ukazuje se obvezniku da je povodom obavljanja funkcije direktora trgovačkog društva Virkom d.o.o., kojem su suosnivači pet jedinica lokalne samouprave, obveznik u smislu odredbe članka 3. stavka 1. podstavka 40. ZSSI/21-a.**

Obrazloženje

Zahtjev za davanjem mišljenja Povjerenstva podnio je obveznik Damir Marenić, zamjenik gradonačelnika Grada Virovitice do 19. svibnja 2021., U Povjerenstvu zahtjev je zaprimljen 16. prosinca 2021. pod poslovnim brojem 711-U-5905-M-161/22-01-1, povodom kojeg se vodi predmet broj M-161/21.

Člankom 3. stavkom 1. podstavkom 34. ZSSI-a propisano je da su gradonačelnici i njihovi zamjenici obveznici ZSSI-a, stoga je Damir Marenić povodom obnašanja dužnosti zamjenika gradonačelnika Grada Virovitice dužan postupati sukladno odredbama tog Zakona.

Člankom 8. stavkom 3. i stavkom 4. ZSSI-/21a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu obveznik navodi da je dužnost zamjenika gradonačelnika Grada Virovitice obnašao volonterski te da je prije stupanja na istu 7 godina obavljao funkciju direktora trgovačkog društva Virkom d.o.o., koje obavlja djelatnost isporučitelja vodnih usluga. Navodi da je isto društvo u većinskom vlasništvu Grada Virovitice sa 74,4% te Općine Lukač, Općine Špišić Bukovica, Općine Suhopolje i Općine Gradina, svaka sa po 6,4% udjela u vlasništvu (temeljnom kapitalu) društva.

Obveznik traži mišljenje Povjerenstva smije li stupiti na funkciju direktora navedenog trgovačkog društva prije isteka 12 mjeseci od prestanka obnašanja dužnosti zamjenika gradonačelnika, obzirom da je novi ZSSI donesen u Hrvatskom saboru dana 16. prosinca 2021. godine.

Ističe da trgovačko društvo Virkom d.o.o. nije bilo u poslovnom odnosu s Gradom Viroviticom vezano za obavljanje radova i usluga, niti bi do istog moglo doći, obzirom na odredbe Zakona o vodnim uslugama kojima je zabranjeno obavljanje gospodarskih djelatnosti. Zaključno napominje da je direktorica trgovačkog društva Virkom d.o.o. ujedno i ravnateljica razvojne agencije te time i obveznica iz članka 3. Zakona, slijedom čega temeljem odredbe članka 18. stavka 1. ZSSI/21-a ne može biti u upravi trgovačkog društva.

Povjerenstvo je u svrhu utvrđivanja okolnosti relevantnih za davanje mišljenja, od Grada Virovitice dopisom Broj: 711-I-2179-M-161/21-02-8 od 23. prosinca 2021. zatražilo očitovanje je li Grad Virovitica u razdoblju u kojem je obveznik Damir Marenić obnašao dužnost zamjenika gradonačelnika stupao u poslovni odnos s društvom Virkom d.o.o., kolika je bila vrijednost poslovnog odnosa, tko je o tome odlučivao te je li obveznik Damir Marenić povodom obnašanja navedene dužnosti o tome odlučivao, zajedno sa pozivom za dostavom dokumentacije koja se na isti odnosi.

Grad Virovitica očitovao se dopisom, klasa: 080-02/21-01/04, urbroj: 2189/01-08/01-21-2 od 29. prosinca 2021. u kojem se navodi da Grad u navedenom razdoblju nije ostvarivao poslovne odnose sa trgovačkim društvom Virkom d.o.o. te da sukladno tome nije proveden postupak nabave u kojem bi Virkom d.o.o. nastupio kao izvođač radova, isporučitelj usluga ili roba, što je vidljivo u Elektroničkom oglasniku javne nabave u kojem se objavljuju svi sklopljeni ugovori u Registru ugovora.

Također se navodi da u istom razdoblju Grad Virovitica nije financirao trgovačko društvo Virkom d.o.o., osim što je plaćao svoje račune za isporuku vode kao korisnik vodnih usluga, a predsjednik Skupštine društva u navedenom razdoblju je bio Ivica Kirin, gradonačelnik Grada Virovitice, Međutim, iznosi se kako je Grad u dva navrata darovao društvu nekretnine u svojem vlasništvu za potrebe provođenja EU projekta „Izgradnja postrojenja za pročišćavanje otpadnih voda aglomeracije Virovitica“.

Napominje se da je isto učinjeno temeljem Zakona o uređivanju imovinskopravnih odnosa u svrhu izgradnje infrastrukturnih građevina („Narodne novine“, broj 80/11.), s time da je jedan ugovor u ime društva Virkom d.o.o. potpisala direktorica Margareta Ptiček, a drugi ugovor je potpisala direktorica Tihana Harmund.

Povodom ovog dopisa, Povjerenstvo je dopisom Broj: 711-I-71-M-161-21/22-05-17 od 18. siječnja 2022. od Grada Virovitice zatražilo dodatno očitovanje na okolnosti zašto je bilo potrebno za provođenje navedenog EU projekta prenijeti vlasništvo nad nekretninama trgovačkom društvu Virkom d.o.o. te je li obveznik Damir Marenić, zamjenik gradonačelnika Grada Virovitice odlučivao ili na bilo koji način sudjelovao u postupku prijenosa vlasništva, zajedno sa pozivom za dostavu odluke Grada kojima je odlučeno o dodjeli navedenih nekretnina te sklopljenih ugovora.

Grad Virovitica u dopisu klasa: 080-02/21-01/04, urbroj: 2189/01-07/01-21-4 od 21. siječnja 2022. navodi da razlozi za prijenos vlasništva nad nekretninama u korist društva Virkom d.o.o. proizlaze iz Zakona o vodnim uslugama („Narodne novine“, broj 66/149.), kojim je propisano da su jedinice lokalne samouprave dužne osigurati pružanje vodnih usluga putem isporučitelja vodnih usluga kojih su jedini osnivači. Navodi se da je ovo trgovačko društvo u većinskom vlasništvu Grada Virovitice te da je isto javni isporučitelj vodnih usluga na području Grada Virovitice.

Nadalje se obrazlaže kako je člankom 9. Zakona o vodnim uslugama propisano da su komunalne vodne građevine javna dobra u javnoj uporabi te da su u vlasništvu javnog isporučitelja vodnih usluga, kao i da njima upravlja javni isporučitelj koji donosi planove gradnje i održavanja komunalnih vodnih građevina. Citira se i odredba članka 10. navedenog Zakona prema kojoj se komunalne vodne građevine (vodoopskrba i javna odvodnja) ne mogu opteretiti založnim pravom, ne mogu biti predmet ovrhe, u pravnom prometu mogu biti samo između javnih isporučitelja, ne ulaze u stečajnu ili likvidacijsku masu, a u slučaju stečaja ili likvidacije javnog isporučitelja komunalne vodne građevine sa nekretninom na kojoj su izgrađene prenose se u vlasništvo jedinice lokalne samouprave.

Grad tumači kako iz navedenog proizlazi da je uređaj za pročišćavanje otpadnih voda aglomeracije Virovitica, sukladno odredbama Zakona o vodnim uslugama i Zakona o vodama, sa pripadajućim objektima i zemljištem, komunalna vodna građevina za javnu odvodnju koja je u vlasništvu javnog isporučitelja vodne usluge na području Grada Virovitice, čiji je vlasnik Grad Virovitica.

Napominje se da su sukladno navedenim zakonskim odredbama, odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 123/17., 98/19. i 144/20.) i odredbama Zakona o uređivanju imovinskopravnih odnosa u svrhu izgradnje infrastrukturnih građevina („Narodne novine“, broj /80/11. i 144/21.), Gradsko vijeće, odnosno gradonačelnik Grada Virovitice, donijeli odluke o prijenosu prava vlasništva, što je predstavljalo najmanji teret, čime se ujedno ostvarila i svrha izgradnje komunalne vodne građevine za javnu odvodnju na zemljištu potrebnom za izgradnju infrastrukturnog objekta i pročistača otpadnih voda.

Zaključno se navodi da obveznik Damir Marenić, zamjenik gradonačelnika Grada Virovitice u mandatu 2017.- 2021. nije odlučivao niti na bilo koji način sudjelovao u postupku prijenosa vlasništva.

Dopisu prileže Odluka o prijenosu prava vlasništva na zemljištima u korist Virkom d.o.o., koju je donijelo Gradsko vijeće Grada Virovitice 10. kolovoza 2020., ugovor o prijenosu prava vlasništva od 24. kolovoza 2020., koji je u ime Grada potpisao Ivica Kirin, gradonačelnik, Odluka o prijenosu prava vlasništva na zemljištima u korist Virkom d.o.o. od 2. travnja 2020., koju je donio Ivica Kirin, gradonačelnik, te ugovor o prijenosu prava vlasništva od 3. travnja 2020., koji je u ime Grada potpisao Ivica Kirin, gradonačelnik.

Uvidom u Registar dužnosnika koji ustrojava i vodi Povjerenstvo, utvrđeno je da je Damir Marenić obnašao predmetnu dužnost u razdoblju od 25. svibnja 2017. do 19. svibnja 2021.

Sukladno članku 22. stavku 2. ZSSI/21-a, obveze iz članka 18. toga Zakona, koje se između ostalog odnose na zabranu članstva u upravi trgovačkog društva kao i obavljanje poslova upravljanja poslovnim subjektom, primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI/21-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Sukladno članku 23. stavku 6. ZSSI/21-a, u slučaju iz stavaka 1. i 2. tog članka, Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

U konkretnome slučaju, iz zaprimljenih očitovanja proizlazi da je u razdoblju u kojem je obveznik Damir Marenić, obnašao dužnost zamjenika gradonačelnika Grada Virovitice, nastao poslovni odnos Grada s trgovačkim društvom Virkom d.o.o., kojem je većinski vlasnik.

Predmet navedenog poslovnog odnosa, osim plaćanja društvu po računima za isporučenu vodu, bilo je darovanje zemljišta trgovačkom društvu u svrhu izgradnje infrastrukturnog objekta i pročistača otpadnih voda, što je u javnom interesu Grada, a time se istodobno ostvaruje i svrha iz posebnog zakona kojim se uređuje obavljanje djelatnosti vodoopskrbe i odvodnje voda.

Nadalje, iz očitovanja Grada proizlazi kako navedeni obveznik Damir Marenić nije odlučivao o ovim darovanjima, niti je potpisivao ugovore o tome, već su o tome, sukladno propisanoj nadležnosti, odlučivali Gradsko vijeće te gradonačelnik Grada Virovitice, a kako je obveznik prema vlastitim navodima dužnost zamjenika gradonačelnika Grada Virovitice obavljao volonterski, nije ni imao pravo na naknadu plaće nakon prestanka obnašanja dužnosti, sukladno članku 90.a Zakona o lokalnoj i područnoj (regionalnoj) samoupravi, slijedom čega se u ovoj situaciji ne primjenjuje ograničenje iz članka 22. stavka 2. ZSSI/21-a.

S obzirom na sve navedeno, imajući u vidu da je darovanje učinjeno u javnom interesu trgovačkom društvu u suvlasništvu Grada bez da je u tome odlučivao ili sudjelovao obveznik Damir Marenić, na temelju članka 23. stavka 6. ZSSI/21-a, daje se suglasnost obvezniku za prihvaćanje imenovanja na funkciju direktora trgovačkog društva Virkom d.o.o. unutar razdoblja od 18 mjeseci od dana prestanka obnašanja navedene dužnosti, jer iz okolnosti konkretnog slučaja proizlazi da ne postoji sukob interesa.

Konačno, kako je trgovačko društvo u vlasništvu jedinica lokalne samouprave, ukazuje se obvezniku da je povodom obavljanja funkcije direktora trgovačkog društva Virkom d.o.o., obveznik u smislu odredbe članka 3. stavka 1. podstavka 40. ZSSI/21-a, slijedom čega je u njezinu obavljanju dužan pridržavati se odredbi navedenog Zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Damir Marenić, elektroničkom dostavom
2. Objava na internetskoj stranici Povjerenstva
3. Pismohrana